‘De Klerk sit pot mis oor ANC, kommunisme’ | Rapport
‘De Klerk sit pot mis oor ANC, kommunisme’
Oudpres. FW de Klerk sit die pot mis.Prof. Dirk Kotzé, ’n politieke ontleder aan Unisa, meen De Klerk se aanname dat die ANC met sy nasionale demokratiese revolusie (NDR) die land in die rigting van ’n kommunistiese staat dwing, is verkeerd.Volgens Kotzé leun die ANC se huidige denkrigting eerder sterker na dié van ’n ontwikkelings- as ’n kommunistiese staat.De Klerk het die aanname gemaak tydens ’n konferensie wat die FW de Klerk-stigting Woensdag in Johannesburg oor die ANC se onlangse beleidskonferensie aangebied het.Ook dr. Blade Nzimande, SAKP-leier, het Vrydag aangevoer De Klerk se uitlatings is “niks anders nie as ’n poging om die klassieke ‘rooi gevaar-taktiek’ van sy nou ontbinde Nasionale Party te laat herleef”.De Klerk het Suid-Afrikaners aangemoedig om tot en met die ANC se nasionale kongres in Desember meer intensief aan die beleidsdebatte deel te neem omdat dit nie geïgnoreer kan word nie.“Die beleids- en leiersbesluite wat in Mangaung geneem word, sal die toekoms van die land jare lank raak.”Volgens De Klerk is nasionale beleid in Suid-Afrika tans by ’n kruispad: “Ons kan eerder die pad na ekonomiese groei en maatskaplike geregtigheid, soos die Nasionale Beplanningskommissie uitstippel, volg óf die een van die ‘tweede fase’ wat die doelwitte van die NDR nastreef.” De Klerk meen die NDR is ’n “baie gevaarlike ideologie”.“Dit is gevaarlik omdat dit ons op ’n sosialistiese pad wil plaas. Kommunisme is ’n uitgediende ideologie. Dit kan net pyn en lyding bring soos in destydse kommunistiese lande.“Die ANC wil met die NDR, veral met die SAKP wat nou ’n leiersrol in die regerende alliansie vertolk, hê ons moet ’n kommunistiese staat word.”Nzimande skryf Vrydag in die SAKP se aanlyn-joernaal, Umsebenzi Online, egter De Klerk wil met sy uitlatings “nog ’n ou apartheid-toertjie – dat die ANC van ’n afstand deur die SAKP beheer word – aanblaas. Jy kan nie ’n ou hond nuwe toertjies leer nie.”Nzimande sê die SAKP sal sy sosialistiese waardes en idees so wyd moontlik onder Suid-Afrikaners versprei en aanhou om kapitalisme as ’n stelsel te kritiseer. Volgens Kotzé moet die ANC se beleid nie in ’n sosialistiese konteks gesien word nie.“Die ANC se denkrigting met die NDR is eerder ’n ontwikkelingstaat waar die regering grootskaals by die landsekonomie betrokke raak.”Hy meen dit is nie ’n slegte idee nie; dieselfde gebeur tans in Suid-Korea, Maleisië, Singapoer, Taiwan, Indië en Brasilië. “Ek dink die ANC kyk na dié lande en sien watter ekonomiese suksesse tans daar beleef word.”Kotzé meen hoewel SAKP-leiers aktief in die regering dien, word die party se streng sosialistiese beleid deur die ANC s’n gekoöpteer.
Medical doctor wanted for medical practice
Designate Manager WitbankMpumalanga Personnel & Training Consultants
Medical Science Liaison Officer - Oncology - SA and SSA